પ્રસ્તુત પુસ્તકની કૃષ્ણપ્રેમ અંગેની વાંચન સામગ્રી તો અદ્દભુત છે જ, તદુપરાંત પુસ્તકની ‘પ્રસ્તાવના’ તથા ‘પ્રાકકથન’ બે મહાન વિભૂતિઓ દ્વારા લખાયેલ છે. પ્રસ્તાવનાના લેખક છે શ્રી હરિદાસ કે જે રોનાલ્ડ નિકસન ઉર્ફે યોગી કૃષ્ણપ્રેમના કેમ્બ્રિજ યુનિવર્સિટીના સમયના એક ડોક્ટર સર્જન મિત્ર હતા. જેઓ સઘળું ત્યજીને યોગી કૃષ્ણપ્રેમ પાસે દીક્ષા લઈને, તેમની સાથે મિરતોલા આવીને વસ્યા હતા. તેમણે પોતાનું સમગ્ર જીવન હિમાલયના પર્વતીય ક્ષેત્રોમાં વસતા લોકોના સ્વાસ્થ્ય માટે સમર્પિત કર્યું હતું. ઉત્તર વૃંદાવન આશ્રમના એક મકાનમાં તેઓએ જીવનભર દવાખાનું ચલાવેલું. તો વળી આ પુસ્તકનું ‘પ્રાક્કથન’ સુવિખ્યાત અમેરિકન નિબંધકાર ઈમર્સનના પૌત્રી ગુટ્રુડ ઇમર્સન સેને લખ્યું છે. જશોદામૈયાના શિષ્ય યોગી કૃષ્ણપ્રેમને પોતાનો ગુરુભાઈ માનનાર આ અમેરિકન સન્નારી તથા તેમના બંગાળી વૈજ્ઞાનિક પતિ સેન મહાશય એ જમાનામાં અલમોડામાં રહેતા. એકવાર કોઈક સ્થાનિક સત્સંગમાં તેમણે એક શ્વેત યુવક સંન્યાસીને જોયો. ભગવા વસ્ત્રો અને કપાળે વૈષ્ણવ તિલક.